খানখানাবাদ ছাড়াও বাঁশখালীর গণ্ডামারা, পুকুরিয়া, ছনুয়াসহ বিভিন্ন ইউনিয়ন রোয়ানুর আঘাতে ক্ষতিগ্রস্ত হয়েছে। ছনুয়াতে মারা গেছে দুজন। তবে সবচেয়ে বেশি ক্ষতিগ্রস্ত ইউনিয়নের নাম খানখানাবাদ। ইউনিয়ন পরিষদের (ইউপি) হিসাবে এখানে মোট ঘর ছিল ছয় হাজার ৪৯০ টি। এর মধ্যে অন্তত দুই হাজার ঘর একেবারেই নিশ্চিহ্ন হয়ে গেছে। অবশিষ্ট ঘরগুলোর মধ্যে কোনোটির চাল উড়ে গেছে, কোনোটির দেয়াল পড়ে গেছে আবার কোনো ঘরের ভেতরে এখনো থই থই করছে পানি।